[Foto’s] Paleis van ŉ hondehokAaron Franks se huis vir sy honde (Foto: Aaron Franks) Twee jaar later het Aaron Franks se drie brakke ŉ paleis van ŉ hondehok om in te bly – boonop met hul eie swembad en brandkraan. Franks, van Pennsylvania, het op Facebook verduidelik hy het twee jaar lank aan dié “huis” gebou. “Ek wil ook dankie sê vir my vrou wat so geduldig was,” skryf hy, en voeg by, “sy het ook vir my die 500 [dollar] vir die verf gegee, sodat ek kon klaar verf!” Franks sê die hondehuis pas mooi by hul huis, waaraan hulle reeds 10 jaar lank bou. “Ek reken sommige mense sal dit nie ŉ hondehuis wil noem nie, maar dis die maklikste naam waaraan ek kan dink.” Die hondehuis is ŉ drieverdieping-speelgebied met drie ingange. Dit het ook elektrisiteit, lopende water, drie swaaie, ŉ swembad, twee veiligheidskameras, trappe, brandkraan, seerower-skipstuur, toegang tot kos en water, ŉ spesiale plek waar hulle hul ‘besigheid’ kan doen en talle plekke waar die honde in die son of in die skaduwee kan lê. “My kinders wou hê ons moet ook vir hulle ŉ televisie installeer sodat hulle Animal Planet kan kyk, maar dit klink vir my bietjie te veel!” lag Franks.